Un oraş care în vremea comunismului se lăuda cu fabricile şi serele sale a ajuns acum aproape de colaps. În Zimincea, locurile de muncă sunt puţine şi aproape un sfert dintre locuitori au plecat în ultimii 20 de ani. Acum, cel mai important angajator din oraş a anunţat că-şi va închide afacerea din ianuarie, iar 250 de oameni vor rămâne fără salariu.

De 15 ani, la ora 15.30, sute de femei ies pe poarta fabricii de confecţii din Zimnicea. Este cel mai mare angajator din oraş.

„De aici trăim, de aici mâncăm...noi de aici ne câştigăm banii”, spune Ioana Geoancă, angajată fabrica de confecţii.

Peste o lună, însă, pe poartă va fi lacătul pus. Patronul a pus deja anunţ de vânzare pe gard, iar cele 250 de angajate au fost anunţate că vor rămâne fără loc de muncă.

„Greu pentru că nu lucrez decât eu în familie și...atât”, mărturisește o angajată a fabricii.

„Suntem muritori de foame aici în oraş”, spune o femeie.

Tinerii nu prea au de ales şi pleacă rând pe rând din oraş.

„Viaţa este grea. Nu ai locuri de muncă...a închis tot. N-ai unde să te duci. Tot tineretul e plecat în afară”, spune Emil Mănduc, localnic Zimnicea.

„Avem 168 locuri de muncă în zona Alexandria unde e introdusă şi Zimnicea, dar, un loc de muncă la Zimnicea, nu am comunicat”, spune Achim, director AJOFM Teleorman.

Zimnicea are 14 mii de locuitori, dintre care mai puţin de 3 mii sunt angajaţi.